Джани Родари
Чудният чиновник

Превод от италиански: Валери Петров, 1995

chitanka.info

Чиновник най-обикновен,

той тръгва в седем всеки ден

и дълго в тролейбуса

се бута и се друса.

Не е висок, не е красив,

дори е мъничко плешив,

а срещат се чиновници,

чиновници-сановници,

началници на сектори,

инспектори, директори…

Не, нашият човек дори

е несравним със тях по ранг.

Но той затуй пък е МУСТАНГ!

Как тъй „мустанг“? Какво пък туй е?

Но трябва някой да го чуе —

тъй както цялата ни къща —

когато у дома се връща

и „Хайде!“ виква на сина си

и в миг го метва на гърба си

и почва с него едно друскане

и цвилене и надпрепускане,

без пет пари да дава

за вдиганата врява:

— Бързо! — Хоп!

— В тръс!

— В галоп!

И въпреки че протестираме,

ний в къщи всички го разбираме

и тук ви го описах аз,

защото исках и на вас

да стане близък, мил и скъп

чиновникът с дете на гръб!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.